SAS og Norwegian ofte billigst sammen
Ofte kan det derfor lønne seg å fly med Norwegian den ene veien og SAS den andre, framgår det av siste utgave av Norsk Flyprisindeks som utgis av den kommersielle reisesøkemotoren Travelmarket.no. Hver fjerde uke sjekker de prisnivået til ti europeiske og ti oversjøiske destinasjoner fra de fem største lufthavnene i landet, Gardermoen, Flesland, Værnes, Sola og Langnes. Ved siste sjekk fant man at en kombinasjon av Norwegian og SAS er billigst i 11 av 50 tilfeller, eller rundt 20 prosent. Det er særlig til Amsterdam, København, Paris og Stockholm at det lønner seg å kombinere de to flykonkurrentene. Travelmarket viser til et eksempel fra Bergen eller Trondheim til Stockholm i uke 6. Der ligger den billigste tur-returbilletten på 1255 kroner med Norwegian og 1347 med SAS. Velger man i stedet å kombinere den billigste utreisebilletten med den billigste hjemreisebilletten, kommer man ned i bare 1031 kroner for en tur-retur. Da har man altså valgt å fly med det ene selskapet den ene veien og det andre selskapet tilbake igjen.
Norwegian er prisledende på en rekke flyruter sammenlignet med SAS, men i 20 prosent av tilfellene er reisen billigst når man kombinerer billetter fra de to selskapene.